text: РЕГЛАМЕНТ (ЕС) № 212/2013 НА КОМИСИЯТА
  от 11 март 2013 година
  за замяна на приложение I към Регламент (ЕО) № 396/2005 на Европейския парламент и на Съвета във връзка с допълнения и изменения по отношение на продукти, обхванати от посоченото приложение
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни и фуражи от растителен и животински произход и за изменение на Директива 91/414/ЕИО на Съвета (1), и по-специално член 4 от него,
  като има предвид, че:
  (1)
  Няколко държави членки поискаха изменения и допълнения в приложение I към Регламент (ЕО) № 396/2005, в колона „Примери за сродни сортове или други продукти, за които се прилага една и съща МДГОВ“.
  (2)
  Тези допълнения са необходими, за да бъдат включени в приложение I към Регламент (ЕО) № 396/2005 нови плодове, зеленчуци и зърнени култури, които са се появили на пазара на държавите членки.
  (3)
  Целесъобразно е да бъдат добавени следните плодове, зеленчуци, зърнени култури и животински продукти: ръка на Буда, тангор, хинап/китайска фурма/китайска джиндифика, тайбери, лонган, лангсат, салак, китайски артишок, ядлив репей, други видове лук, други видове зелен лук, антроева/бял патладжан, сопропо/горчив пъпеш, луфа/туриа, змийска краставица, кратуна лауки, чайот, тиква (късна разновидност), бейби царевица, кълнове от боб мунг, кълнове от люцерна, листа от глухарче, листа от алабаш, листа от таниа, битърблад/битавири, малабарски спанак, бананови листа, водно грамофонче/китайски конволвулус/воден конволвулус/воден спанак/кангкунг, марсилея, водна мимоза, кулантро/мексикански кориандър/дълголист кориандър, листа от коренов магданоз, свещен босилек (тулси), сладък босилек, мъхнат босилек, лимонова трева, готу кола, листа от див бетел, листа от къри, бананов цвят, боб гуар, свежи соеви зърна, индийски/див ориз, листа и стъбла от пореч, увивна акация, мицел, живовлеково усойниче/канарско цвете, канарско просо, дагуса, перлено просо, зелен пипер, еленско месо и мед с восъчна пита.
  (4)
  Целесъобразно е да се осигури последователност, като се премести дивечовото месо от категорията „Други животни, отглеждани във ферма“ в категорията „Други продукти от сухоземни животни“, както и ядивните цветя от категория „Други“ в категория, съдържаща пример за култура.
  (5)
  За по-добро прилагане на правилата на Международната таксономична номенклатура е целесъобразно да се адаптират латинските наименования на шам фъстък, ябълки, череши, ягоди, едри къпини, боровинки, кумкват, картофи, сладки картофи (ямс), цвекло, пиперки, бамя, броколи, главесто зеле, китайско зеле, кел, алабаш, ескариол, аругула, листа и разсади от зеле, листа от цвекло, цикория-витлуф, листа от целина, босилек, сърцевини от палмово дърво, сорго, кафе на зърна, роза, жасминов цвят, липов цвят, листа от ройбос, копър, съчуански пипер, канела, куркума, захарно цвекло и банан.
  (6)
  Предвид исканията на заинтересованите страни и правоприлагащите органи и вида, в който продуктите се срещат на пазара, следва да се направят някои изменения по отношение на частите от продукти, към които се прилагат МДГОВ.
  (7)
  Целесъобразно е да се предвидят такива изменения по отношение на чай, какао на зърна, хмел, алабаш и продукти от животински произход.
  (8)
  За по-голяма яснота е целесъобразно да се замени приложение I към Регламент (ЕО) № 396/2005.
  (9)
  Поради това Регламент (ЕО) № 396/2005 следва да бъде съответно изменен.
  (10)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕО) № 396/2005 се заменя с текста в приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Съставено в Брюксел на 11 март 2013 година.